ddrg/super_eurlex huggingface dataset:
MT Il-Ġurnal Uffiċjali tal-Unjoni Ewropea C 298/3

Appell ippreżentat fit-22 ta’ Lulju 2013 minn Reber Holding GmbH & Co. KG mis-sentenza mogħtija mill-Qorti Ġenerali (Il-Ħames Awla) fis-16 ta’ Mejju 2013 fil-Kawża T-530/10 — Reber Holding GmbH & Co. KG vs L-Uffiċċju għall-Armonizzazzjoni fis-Suq Intern (Trade marks u Disinni)

(Kawża C-414/13 P)

2013/C 298/05

Lingwa tal-kawża: il-Ġermaniż

Partijiet

Appellanti: Reber Holding GmbH & Co. KG (rappreżentanti: O. Spuhler, M. Geitz, avukati)

Partijiet oħra fil-proċedura: L-Uffiċċju għall-Armonizzazzjoni fis-Suq Intern (Trade marks u Disinni), Anna Klusmeier

Talbiet tal-appellanti

I. tirrevoka s-sentenza tal-Qorti Ġenerali tas-16 ta’ Mejju 2013 fil-Kawża T-530/10 u tannulla d-deċiżjoni tar-raba’ Bord tal-Appell tal-UASI tal-14 ta’ Settembru 2010 fil-Każ R 363/2008-4;

II. sussidjarjament, tirrevoka s-sentenza indikata fil-punt I u tibgħat lura l-kawża quddiem il-Qorti Ġenerali;

III. tordna lill-appellati jbatu l-ispejjeż tal-proċeduri.

Aggravji u argumenti prinċipali

Permezz tal-appell tagħha, l-appellanti tinvoka l-aggravju ta’ ksur tad-dritt Komunitarju sostantiv u insuffiċjenza tal-istħarriġ u tal-evalwazzjoni tal-bażi fattwali. Il-Qorti Ġenerali għamlet biss evalwazzjoni inkompleta tal-bażi fattwali tal-każ ineżami. Dan jikkostitwixxi żball ta’ liġi (sentenza tal-Qorti tal-Ġustizzja tal-24 ta’ Ġunju 2010, C-51/09 P, Becker vs Harman International Industries (1)). Dan jista’ jiġi invokat quddiem il-Qorti tal-Ġustizzja fil-kuntest ta’ appell (ara s-sentenza tal-Qorti tal-Ġustizzja tas-16 ta’ Ġunju 2010, C-317/10 P, Union Investment Privatfonds vs UniCredito Italiano (2)).

Fis-sentenza appellata, il-Qorti Ġenerali tassumi li d-dikjarazzjoni solenni ppreżentata ma tinkludi ebda riferiment għall-provi ulterjuri mressqa. Din il-konstatazzjoni hija inkorretta. Mid-dikjarazzjoni solenni jirriżulta ċar li din tirreferi għall-provi ulterjuri mehmuża. Għalhekk, il-Qorti Ġenerali ma stħarrġitx u ma evalwatx b’mod sħiħ id-dikjarazzjoni solenni ppreżentata. Dan jinvolvi, għaldaqstant, żball ta’ liġi fis-sentenza appellata li jista’ jiġi invokat fl-istadju tal-appell.

Li kieku l-Qorti Ġenerali stħarrġet u evalwat b’mod sħiħ il-provi mressqa quddiemha, hija kien ikollha tikkonstata użu ġenwin taż-żewġ trade marks invokati fil-proċedimenti ta’ oppożizzjoni skont l-ewwel sentenza tal-Artikolu 42(2) u tal-Artikolu 42(3) tar-Regolament dwar it-trade mark Komunitarja (3) (iktar ’il quddiem Regolament Nru 40/94). Għaldaqstant, is-sentenza appellata tikser ukoll l-ewwel sentenza tal-Artikolu 42(2) u tal-Artikolu 42(3) tar-Regolament Nru 40/94.

Barra minn hekk, is-sentenza appellata tikser ukoll l-Artikolu 15(1) u (2)(a) tar-Regolament Nru 40/94. Il-Qorti Ġenerali wettqet żball ta’ liġi meta ddikjarat li t-trade mark Nru 115 1 678 “W. Amadeus Mozart”, invokata fil-proċedimenti ta’ oppożizzjoni, ma kinitx użata mill-appellanti bħala trade mark.

(1) Ġabra, p. I-5805

(2) Ġabra (2011), p. I-5471

(3) Regolament tal-Kunsill (KE) Nr. 40/94, tal-20 ta’ Diċembru 1993, dwar it-trade mark Komunitarja (ĠU Edizzjoni Speċjali bil-Malti, Kapitolu 17, Vol. 1, p. 146).
MT Il-Ġurnal Uffiċjali tal-Unjoni Ewropea C 298/5

Talba għal deċiżjoni preliminari mressqa mill-Court of Appeal (England and Wales) (Civil Division) (ir-Renju Unit) fit-2 ta’ Awissu 2013 — E. vs B.

(Kawża C-436/13)

2013/C 298/07

Lingwa tal-kawża: l-Ingliż

Qorti tar-rinviju

Court of Appeal (England & Wales) (Civil Division)

Partijiet fil-kawża prinċipali

Rikorrent: E.

Konvenut: B.

Domandi preliminari

(1) Fejn tkun seħħet estensjoni tal-ġurisdizzjoni ta’ qorti ta’ Stat Membru fir-rigward ta’ kwistjonijiet li jikkonċernaw ir-responsabbiltà tal-ġenituri skont l-Artikolu 12(3) tar-Regolament tal-Kunsill (1), dik l-estensjoni tal-ġurisdizzjoni tkompli tapplika biss sakemm ikun hemm deċiżjoni finali f’dik il-proċedura jew tibqa’ tapplika anki wara li tingħata deċiżjoni finali?

(2) L-Artikolu 15 tar-Regolament tal-Kunsill jippermetti li l-qrati ta’ Stat Membru jittrasferixxu l-ġurisdizzjoni f’ċirkustanzi fejn fil-preżent ma tkun teżisti ebda proċedura legali li tikkonċerna lill-wild?

(1) Regolament tal-Kunsill (KE) Nru 2201/2003, tas-27 ta’ Novembru 2003, dwar il-ġurisdizzjoni u r-rikonoxximent u l-infurzar ta’ sentenzi fi kwistjonijiet matrimonjali u kwistjonijiet ta’ responsabbilità tal-ġenituri, u li jirrevoka r-Regolament (KE) Nru 1347/2000 (ĠU Edizzjoni Speċjali bil-Malti, Kapitolu 19, Vol. 6, p. 243)
MT Il-Ġurnal Uffiċjali tal-Unjoni Ewropea C 298/3

Appell ippreżentat fid-19 ta’ Lulju 2013 minn Franz Wilhelm Langguth Erben GmbH & Co. KG mis-sentenza mogħtija mill-Qorti Ġenerali (Il-Ħames Awla) fl-20 ta’ Frar 2013 fil-Kawża T-378/11 — Franz Wilhelm Langguth Erben GmbH & Co. KG vs L-Uffiċċju għall-Armonizzazzjoni fis-Suq Intern (Trade marks u Disinni)

(Kawża C-412/13 P)

2013/C 298/04

Lingwa tal-kawża: il-Ġermaniż

Partijiet

Appellanti: Franz Wilhelm Langguth Erben GmbH & Co. KG (rappreżentanti: R. Kunze u G. Würtenberger, avukati)

Parti oħra fil-proċeduri: L-Uffiċċju għall-Armonizzazzjoni fis-Suq Intern (Trade marks u Disinni)

Talbiet tal-appellanti

— tannulla s-sentenza tal-Qorti Ġenerali tal-20 ta’ Frar 2013, li tiċħad ir-rikors kontra d-deċiżjoni tar-Raba’ Bord tal-Appell tal-UASI tal-10 ta’ Mejju 2011 (Każ R 1598/2010-4), dwar talba tal-anzjanità ta’ trade marks preċedenti;

— tikkundanna lill-UASI għall-ispejjeż.

Aggravji u argumenti prinċipali

L-appell huwa intiż kontra s-sentenza tal-Qorti Ġenerali li tiċħad ir-rikors għal annullament tal-appellanti kontra d-deċiżjoni tar-Raba’ Bord tal-Appell tal-Uffiċċju għall-Armonizzazzjoni fis-Suq Intern (Trade marks u Disinni) tal-10 ta’ Mejju 2011 dwar talba tal-anzjanità ta’ trade marks preċedenti fil-kuntest ta’ applikazzjoni għar-reġistrazzjoni tas-sinjal figurattiv MEDINET bħala trade mark Komunitarja.

Il-Qorti Ġenerali kisret l-Artikolu 34 tar-Regolament Nru 207/2009 (1) billi kkonstatat li din id-dispożizzjoni kellha tiġi interpretata b’mod strett u għalhekk ma awtorizzatx it-talba ta’ anzjanità ta’ parti mit-trade mark nazzjonali preċedenti. Barra minn hekk, hija kisret l-obbligu ta’ motivazzjoni taħt l-Artikolu 75 tar-Regolament Nru 207/2009, sa fejn waslet għad-deċiżjoni tagħha abbażi ta’ kunsiderazzjonijiet fattwali u legali inkompleti. Fl-aħħar nett, id-deċiżjoni tal-Qorti Ġenerali mingħajr proċedura orali kienet tikkostitwixxi ksur tal-Artikolu 77 tar-Regolament Nru 207/2009.

(1) Regolament tal-Kunsill (KE) Nru 207/2009, tas-26 ta’ Frar 2009, dwar it-trade mark Komunitarja, ĠU L 78, p. 1.
MT Il-Ġurnal Uffiċjali tal-Unjoni Ewropea C 313/10

Appell ippreżentat fis-7 ta’ Awwissu 2013 minn Delphi Technologies, Inc. mis-sentenza mogħtija mill-Qorti Ġenerali (Is-Sitt Awla) fis-6 ta’ Ġunju 2013 fil-Kawża T-515/11 — Delphi Technologies, Inc. vs L-Uffiċċju għall-Armonizzazzjoni fis-Suq Intern (Trade marks u Disinni) (UASI)

(Kawża C-448/13)

2013/C 313/19

Lingwa tal-kawża: l-Ingliż

Partijiet

Appellanti: Delphi Technologies, Inc. (rappreżentanti: C. Albrecht, J. Heumann, Rechtsanwälte)

Parti oħra fil-proċedura: L-Uffiċċju għall-Armonizzazzjoni fis-Suq Intern (Trade marks u Disinni) (UASI)

Talbiet tal-appellanti

— tannulla s-sentenza tal-Qorti Ġenerali tas-6 ta’ Ġunju 2013 fil-Kawża T-515/11, tannulla d-deċiżjoni kkontestata sa fejn din ċaħdet l-appell imressaq mill-appellanti kontra d-deċiżjoni tal-eżaminatur tal-25 ta’ Awwissu 2010 u tikkundanna lill-UASI għall-ispejjeż.

Aggravji u argumenti prinċipali

L-appell huwa dirett kontra s-sentenza tas-Sitt Awla tal-Qorti Ġenerali tal-Unjoni Ewropea fil-Kawża T-515/11 li ċaħdet rikors għal annullament kontra deċiżjoni tat-Tieni Bord tal-Appell li kkonfermat iċ-ċaħda tal-applikazzjoni għal trade mark Komunitarja “INNOVATION FOR THE REAL WORLD”.

L-appell huwa bbażat fuq tliet aggravji:

(1) Il-Qorti Ġenerali kisret l-Artikolu 7(1)(b) tar-Regolament dwar it-trade mark Komunitarja (1) billi ma ddeterminatx sew il-pubbliku rilevanti u l-grad ta’ għarfien xieraq tagħhom. Il-prodotti huma intiżi esklużivament għal professjonisti li għandhom livell għoli ta’ għarfien fir-rigward ta’ slogans promozzjonali.

(2) Il-Qorti Ġenerali kisret ukoll l-Artikolu 7(1)(b) tar-Regolament dwar it-trade mark Komunitarja bl-applikazzjoni ta’ kriterju strett wisq għall-evalwazzjoni dwar jekk it-trade mark li għaliha ntalbet ir-reġistrazzjoni kellhiex karattru distintiv. B’mod partikolari, il-Qorti Ġenerali interpretat ħażin il-linji gwida stabbiliti fil-ġurisprudenza reċenti, u b’mod partikolari, fil-Kawża C-398/08 P, Audi vs UASI.

(3) It-tielet nett, il-Qorti Ġenerali kisret il-prinċipji ġenerali ta’ ugwaljanza fit-trattament u ta’ amministrazzjoni tajba, li huma prinċipji bażiċi għall-amministrazzjoni xierqa tal-Unjoni. Il-fatt li l-UASI fil-passat irreġistra slogans bi struttura identika li fihom il-kelma “INNOVATION” għandu jittieħed inkunsiderazzjoni, anki jekk id-deċiżjonijiet preċedenti ma jorbtux.

L-appellanti ssostni li s-sentenza appellata għandha, għaldaqstant, tiġi annullata u l- karattru distintiv inerenti tas-slogan “INNOVATION FOR THE REAL WORD” għandu jiġi kkonfermat.

(1) Regolament tal-Kunsill (KE) Nru 207/2009, tas-26 ta’ Frar 2009, dwar it-trade mark Komunitarja (ĠU L 78, p. 1)
MT Il-Ġurnal Uffiċjali tal-Unjoni Ewropea C 325/12

Talba għal deċiżjoni preliminari mressqa mil-Landgericht Frankfurt am Main (il-Ġermanja) fil-31 ta’ Lulju 2013 — Vietnam Airlines Co. Ltd vs Brigitta Voss, Klaus-Jürgen Voss

(Kawża C-431/13)

2013/C 325/20

Lingwa tal-kawża: il-Ġermaniż

Qorti tar-rinviju

Landgericht Frankfurt am Main

Partijiet fil-kawża prinċipali

Konvenuta fl-ewwel istanza u appellanti: Vietnam Airlines Co. Ltd

Rikorrenti fl-ewwel istanza u appellata: Brigitta Voss, Klaus-Jürgen Voss

Domandi preliminari

(1) Il-passiġġier huwa intitolat għall-ammont sħiħ tal-kumpens taħt l-Artikolu 7 tar-Regolament dwar id-drittijiet tal-passiġġieri (1) minħabba dewmien twil anki meta terz, li ma jkunx wieħed mill-passiġġieri, ikun diġà għamel ħlas lill-passiġġier bħala kumpens għad-dewmien, jew għandu tali ħlas jitnaqqas mill-imsemmi ammont?

(2) Jekk jiġi aċċettat dan it-tnaqqis: dan jgħodd biss għal talbiet għal kumpens għad-danni fis-sens tal-leġiżlazzjoni nazzjonali Ġermaniża jew anki għal talbiet għal tnaqqis fil-prezz tat-titjira?

(1) Regolament (KE) Nru 261/2004 tal-Parlament Ewropew u tal-Kunsill, tal-11 ta’ Frar 2004, li jistabbilixxi regoli komuni dwar il-kumpens u l-assistenza għal passiġġieri fil-każ li ma jitħallewx jitilgħu u ta’ kanċellazzjoni jew dewmien twil ta’ titjiriet, u li li jħassar ir-Regolament (KEE) Nru 295/91 (ĠU Edizzjoni Speċjali bil-Malti, Kapitolu 7, Vol. 8, p. 10).
MT Il-Ġurnal Uffiċjali tal-Unjoni Ewropea C 325/16

Appell ippreżentat fid-9 ta’ Awwissu 2013 minn T & L Sugars Ltd, Sidul Açúcares, Unipessoal Lda mis-sentenza mogħtija mill-Qorti Ġenerali (Il-Ħames Awla) fis-6 ta’ Ġunju 2013 fil-Kawża T-279/11, T & L Sugars Ltd, Sidul Açúcares, Unipessoal Lda vs Il-Kummissjoni Ewropea

(Kawża C-456/13 P)

2013/C 325/27

Lingwa tal-kawża: l-Ingliż

Partijiet

Appellanti: T & L Sugars Ltd, Sidul Açúcares, Unipessoal Lda (rappreżentanti: D. Waelbroeck, avukat, D. Slater, Solicitor)

Partijiet oħra fil-proċedura: Il-Kummissjoni Ewropea, Il-Kunsill tal-Unjoni Ewropea, Ir-Repubblika Franċiża

Talbiet tal-appellanti

— tiddikjara dan l-appell ammissibbli u fondat;

— tannulla s-sentenza tal-Qorti Ġenerali tas-6 ta’ Ġunju 2013 fil-Kawża T-279/11 (iktar ’il quddiem is-“sentenza appellata”) sa fejn tiċħad bħala inammissibbli l-azzjoni tal-appellanti għal annullament u tiċħad l-eċċezzjonijiet relatati tagħha tal-illegalità;

— tibgħat il-kawża lura lill-Qorti Ġenerali għall-eżami tal-mertu;

— tikkundanna l-Kummissjoni għall-ispejjeż kollha, inklużi l-ispejjeż quddiem il-Qorti tal-Ġustizzja.

Aggravji u argumenti prinċipali

Insostenn tal-appell tagħhom, l-appellanti jippreżentaw l-aggravji li ġejjin:

(1) Il-Qorti Ġenerali wettqet żball ta’ liġi meta kkonkludiet li r-regolamenti kkontestati involvew miżuri ta’ implementazzjoni fis-sens tal-Artikolu 263(4) TFUE;

(2) Il-Qorti Ġenerali wettqet żball ta’ liġi meta kkonkludiet li r-Regolament 393/2011 (1) ma kienx ta’ interess individwali għall-appellanti;

(3) Il-Qorti Ġenerali wettqet żball ta’ liġi meta ċaħdet l-eċċezzjoni tal-illegalità, bħala riżultat tal-iżbalji (1) u (2) hawn fuq.

B’riżultat, l-appellanti jitolbu lill-Qorti tal-Ġustizzja (i) tannulla s-sentenza appellata sa fejn tiddikjara bħala inammissibbli r-rikors għal annullament u tiċħad l-eċċezzjoni tal-illegalità; u (ii) tibgħat il-kawża lura lill-Qorti Ġenerali.

(1) Regolament ta’ Implimentazzjoni tal-Kummissjoni (UE) Nru 393/2011, tad-19 ta’ April 2011, li jiffissa l-koeffiċjent ta’ allokazzjoni għall-ħruġ ta’ liċenzji tal-importazzjoni li għalihom tressqet applikazzjoni mill-1 sas-7 ta’ April 2011 għal prodotti taz-zokkor fil-kuntest ta’ ċerti kwoti tariffarji u li jissospendi t-tressiq ta’ applikazzjonijiet għat-tali liċenzji (ĠU L 104, p. 39)
MT Il-Ġurnal Uffiċjali tal-Unjoni Ewropea C 344/43

Talba għal deċiżjoni preliminari mressqa mill-Bundesgerichtshof (il-Ġermanja) fid-19 ta’ Awwissu 2013 — Andreas Grund, bħala mandatarju likwidatur ta’ SR-Tronic GmbH et vs Nintendo Co. Ltd u Nintendo of America Inc.

(Kawża C-458/13)

2013/C 344/74

Lingwa tal-kawża: il-Ġermaniż

Qorti tar-rinviju

Bundesgerichtshof

Partijiet fil-kawża prinċipali

Rikorrenti: Andreas Grund, bħala mandatarju likwidatur ta’ SR-Tronic GmbH, Jürgen Reiser, Dirk Seidler

Konvenuti: Nintendo Co. Ltd, Nintendo of America Inc.

Domanda preliminari

L-Artikolu 1(2)(a) tad-Direttiva 2001/29/CE (1) huwa kuntrarju għall-applikazzjoni ta’ dispożizzjoni ta’ traspożizzjoni (fil-każ ineżami l-Artikolu 95a(3) UrhG (Gesetz über Urheberrecht und verwandte Schutzrechte — Urheberrechtsgesetz), Liġi dwar id-drittijiet tal-awtur u d-drittijiet relatati) fid-dritt nazzjonali tal-Artikolu 6(2) ta’ din id-direttiva, meta l-miżura teknika inkwistjoni tipproteġi fl-istess ħin mhux biss xogħlijiet jew oġġetti oħra protetti, iżda wkoll programmi tal-kompjuter?

(1) Direttiva 2001/29/KE tal-Parlament Ewropew u tal-Kunsill, tat-22ta’ Mejju 2001 dwar l-armonizzazzjoni ta’ ċerti aspetti ta’ drittijiet tal-awtur u drittijiet relatati fis-soċjetà tal-informazzjoni (ĠU Edizzjoni Speċjali bil-Malti, Kapitolu 17, Vol. 1, p. 230).
MT Il-Ġurnal Uffiċjali tal-Unjoni Ewropea C 344/38

Talba għal deċiżjoni preliminari mressqa mill-Fővárosi Ítélőtábla (l-Ungerija) fid-29 ta’ Lulju 2013 — Baradics et vs QBE Insurance (Europe) Ltd Magyarországi Fióktelepe, Magyar Állam

(Kawża C-430/13)

2013/C 344/67

Lingwa tal-kawża: l-Ungeriż

Qorti tar-rinviju

Fővárosi Ítélőtábla

Partijiet fil-kawża prinċipali

Rikorrenti: Ilona Baradics, Adrienn Bóta, Éva Emberné Stál, Lászlóné György, Sándor Halász, Zita Harászi, Zsanett Hideg, Katalin Holtsuk, Gábor Jancsó, Mária Katona, Gergely Kézdi, László Korpás, Ferencné Kovács, Viola Kőrösi, Tamás Kuzsel, Attila Lajtai, Zsolt Lőrincz, Ákos Nagy, Attiláné Papp, Zsuzsanna Peller, Ágnes Petkovics, László Pongó, Zsolt Porpáczy, Zsuzsanna Rávai, László Román, Zsolt Schneck, Mihály Szabó, Péter Szabó, Zoltán Szalai, Erika Szemeréné Radó, Zsuzsanna Szigeti, Nikolett Szőke, Péter Tóth, Zsófia Várkonyi, Mónika Veress

Konvenuta: QBE Insurance (Europe) Ltd Magyarországi Fióktelepe, Magyar Állam

Domandi preliminari

(1) Il-leġiżlatur nazzjonali jissodisfa debitament l-Artikoli 7 u 9 tad-Direttiva tal-Kunsill 90/314/KEE, tat-13 ta’ Ġunju 1990, dwar il-vjaġġi kollox kompriż (package travel), il-vaganzi kollox kompriż u t-tours kollox kompriż (1) — fi kliem ieħor, jiżgura protezzjoni xierqa lill-individwi kontra r-riskju ta’ insolvenza jew ta’ falliment tal-organizzaturi u ta’ bejjiegħa bl-imnut ta’ vjaġġi — meta jipprovdi li l-valur tal-garanzija patrimonjali mogħtija mill-organizzatur jew mill-bejjiegħ bl-imnut għandu jikkorrispondi għal perċentwali speċifika tad-dħul mil-bejgħ nett li jsir fuq il-bejgħ tal-vjaġġ organizzat jew għal ammont minimu?

(2) Jekk il-ksur jista’ jiġi stabbilit f’dak li jirrigwarda l-Istat Ungeriż, l-imsemmi ksur huwa suffiċjentement serju sabiex ikun jista’ jiġi konkluż li teżisti responsabbiltà li tintitola għal kumpens?

(1) ĠU Edizzjoni Speċjali bil-Malti, Kapitolu 13, Vol. 10, p. 132.
MT Il-Ġurnal Uffiċjali tal-Unjoni Ewropea C 352/4

Talba għal deċiżjoni preliminari mressqa mill-Juzgado de Primera Instancia e Instrucción no 2 de Marchena (Spanja) fl-10 ta’ Settembru 2013 — Unicaja Banco SA vs José Hidalgo Rueda et

(Kawża C-482/13)

2013/C 352/06

Lingwa tal-kawża: l-Ispanjol

Qorti tar-rinviju

Juzgado de Primera Instancia e Instrucción no 2 de Marchena

Partijiet fil-kawża prinċipali

Rikorrenti: Unicaja Banco SA

Konvenuti: José Hidalgo Rueda, María del Carmen Vega Martín, Gestión Patrimonial Hive SL, Francisco Antonio López Reina u Rosa María Hidalgo Vega

Domandi preliminari

(1) Skont id-Direttiva tal-Kunsill 93/13/KEE, tal-5 ta’ April 1993, dwar klawżoli inġusti f’kuntratti mal-konsumatur (1), u b’mod partikolari skont l-Artikolu 6(1) tagħha, u sabiex tiġi ggarantita l-protezzjoni tal-konsumaturi u tal-utenti bi qbil mal-prinċipji ta’ ekwivalenza u ta’ effettività, meta qorti nazzjonali tiddeċiedi li hemm klawżola abbużiva dwar interessi moratorji f’self ipotekarju, għandha l-imsemmija qorti tiddikjara n-nullità tal-klawżola u n-natura mhux vinkolanti tagħha jew inkella għandha, bil-kontra ta’ dan, temenda l-klawżola dwar l-interessi billi tinkariga lill-kreditur li qed jitlob l-implementazzjoni jew lis-sellief jikkalkolaw l-interessi mill-ġdid?

(2) It-tieni dispożizzjoni tranżitorja tal-Liġi 1/2013, tal-14 ta’ Mejju 2013, tikkostitwixxi limitazzjoni ċara tal-protezzjoni tal-interessi tal-konsumatur, sa fejn din timponi impliċitament fuq il-qrati l-obbligu li jemendaw klawżola dwar interessi moratorji li tista’ tiġi kklassifikata bħala abbużiva, billi jikkalkolaw mill-ġdid l-interessi previsti u billi jżommu fis-seħħ dispożizzjoni ta’ natura abbużiva, minflok ma jiddikjaraw in-nullità tal-klawżola u n-natura mhux vinkolanti tagħha fil-konfront tal-konsumatur?

(3) It-tieni dispożizzjoni tranżitorja tal-Liġi 1/2013, tal-14 ta’ Mejju 2013, tmur kontra d-Direttiva tal-Kunsill 93/13/KEE, tal-5 ta’ April 1993, dwar klawżoli inġusti f’kuntratti mal-konsumatur, u b’mod partikolari l-Artikolu 6(1) tagħha, sa fejn din tipprekludi l-applikazzjoni tal-prinċipji ta’ ekwivalenza u ta’ effettività fil-qasam tal-protezzjoni tal-konsumatur u tevita l-applikazzjoni tas-sanzjoni li tikkonsisti fid-dikjarazzjoni tan-nullità u tan-natura mhux vinkolanti tal-klawżoli dwar interessi moratorji li jistgħu jiġu kklassifikati bħala abbużivi, previsti f’self ipotekarju konkluż qabel id-dħul fis-seħħ tal-Liġi 1/2013, tal-14 ta’ Marzu 2013?

(1) ĠU Edizzjoni Speċjali bil-Malti, Kapitolu 15, Vol. 2, p. 288
MT Il-Ġurnal Uffiċjali tal-Unjoni Ewropea C 352/7

Appell ippreżentat fit-13 ta’ Settembru 2013 minn Cytochroma Development, Inc. mis-sentenza mogħtija mill-Qorti Ġenerali (It-Tielet Awla) fit-3 ta’ Lulju 2013 fil-Kawża T-106/12 — Cytochroma Development, Inc. vs L-Uffiċċju għall-Armonizzazzjoni fis-Suq Intern (Trade marks u Disinni)

(Kawża C-490/13 P)

2013/C 352/13

Lingwa tal-kawża: l-Ingliż

Partijiet

Appellanti: Cytochroma Development, Inc. (rappreżentanti: S. Malynicz, Barrister, A. Smith, Solicitor)

Partijiet oħra fil-proċedura: L-Uffiċċju għall-Armonizzazzjoni fis-Suq Intern (Trade marks u Disinni), Teva Pharmaceutical Industries, Ltd.

Talbiet tal-appellanti

— tannulla s-sentenza tal-Qorti Ġenerali tat-3 ta’ Lulju 2013 fil-Kawża T-106/12;

— tikkundanna lill-UASI għall-ispejjeż kollha.

Aggravji u argumenti prinċipali

L-appellanti ssostni li s-sentenza kkontestata għandha tiġi annullata għas-segwenti raġunijiet:

— Il-Qorti Ġenerali kisret l-Artikolu 65(6) tar-Regolament dwar it-trade mark Komunitarja (1) u l-Artikolu 1(d)(1) tar-Regolament Nru 216/96 (2) fir-rigward tal-miżuri adottati mill-UASI biex josserva s-sentenza tal-Qorti Ġenerali;

— Il-Qorti Ġenerali kisret il-prinċipju ta’ ċertezza legali kif ukoll l-Artikolu 17 tal-Karta tad-Drittijiet Fundamentali tal-Unjoni Ewropea.

(1) Regolament tal-Kunsill (KE) Nru 207/2009, tas-26 ta’ Frar 2009, dwar it-trade mark Komunitarja (ĠU L 78, p. 1)

(2) Regolament tal-Kummissjoni (KE) Nru 216/96, tal-5 ta’ Frar 1996, li jistipula r-regoli tal-proċedura tal-Bordijiet tal-Appell tal-Uffiċċju tal-Armonizzazzjoni tas-Suq Intern (Trade Marks u Disinji) (ĠU Edizzjoni Speċjali bil-Malti, Kapitolu 17, Vol. 1, p. 221)
MT Il-Ġurnal Uffiċjali tal-Unjoni Ewropea C 344/44

Talba għal deċiżjoni preliminari mressqa mill-Consiglio di Stato (l-Italja) fit-23 ta’ Awwissu 2013 — Stanley International Betting Ltd u Stanleybet Malta Ltd vs Ministero dell’Economia e delle Finanze e Agenzia delle Dogane e dei Monopoli di Stato

(Kawża C-463/13)

2013/C 344/76

Lingwa tal-kawża: it-Taljan

Qorti tar-rinviju

Consiglio di Stato

Partijiet fil-kawża prinċipali

Rikorrenti: Stanley International Betting Ltd, Stanleybet Malta Ltd

Konvenuti: Ministero dell’Economia e delle Finanze, Agenzia delle Dogane e dei Monopoli di Stato

Domandi preliminari

(1) L-Artikoli 49 et seq, u 56 et seq TFUE, kif ukoll il-prinċipji ddikjarati mill-Qorti tal-Ġustizzja tal-Unjoni Ewropea fis-sentenza tas-16 ta’ Frar 2012, Costa u Cifone (C-72/10 u C-77/10, li għadha ma ġietx ippubblikata fil-Ġabra), għandhom jiġu interpretati fis-sens li jipprekludu li konċessjonijiet ta’ tul li jkun inqas minn dak ta’ konċessjonijiet mogħtija preċedentement ikunu s-suġġett ta’ sejħa għall-offerti, meta din tal-aħħar tkun organizzata sabiex jiġu rrimedjati l-konsegwenzi li jirriżultaw mill-illegalità tal-esklużjoni ta’ ċertu numru ta’ operaturi mis-sejħiet għall-offerti.
MT Il-Ġurnal Uffiċjali tal-Unjoni Ewropea C 344/39

Talba għal deċiżjoni preliminari mressqa mit-Tribunale Amministrativo Regionale per la Lombardia (l-Italja) fit-2 ta’ Awwissu 2013 — Croce Amica One Italia Srl vs Azienda Regionale Emergenza Urgenza (AREU)

(Kawża C-440/13)

2013/C 344/68

Lingwa tal-kawża: it-Taljan

Qorti tar-rinviju

Tribunale Amministrativo Regionale per la Lombardia

Partijiet fil-kawża prinċipali

Rikorrenti: Croce Amica One Italia Srl

Konvenuta: Azienda Regionale Emergenza Urgenza (AREU)

Domandi preliminari

(1) Huwa konformi mad-dritt Komunitarju li awtorità kontraenti, fl-eżerċizzju ta’ setgħa ta’ revoka fil-qasam ta’ kuntratti pubbliċi, skont l-Artikolu 21 quinquies tal-Liġi Taljana Nru 241/1990, tista’ tiddeċiedi li ma tattribwixxix kuntratt b’mod definittiv għas-sempliċi raġuni li tkun għaddejja investigazzjoni kriminali kontra r-rappreżentant legali tal-kumpannija li tkun intgħażlet provviżorjament?

(2) Deroga għall-prinċipju ta’ natura definittiva tal-konstatazzjoni tar-responsabbiltà kriminali, kif espressa mill-Artikolu 45 tad-Direttiva 2004/18/KE (1), għal raġunijiet ta’ opportunità amministrattiva, li l-evalwazzjoni tagħhom hija riżervata għall-amministrazzjoni, hija konformi mad-dritt Komunitarju?

(3) Deroga għall-prinċipju ta’ natura definittiva tal-konstatazzjoni tar-responsabbiltà kriminali, kif espressa mill-Artikolu 45 tad-Direttiva 2004/18/KE, fl-ipoteżi fejn l-investigazzjoni kriminali li tkun għaddejja tikkonċerna reat marbut mal-proċedura ta’ sejħa għal offerti li tkun is-suġġett tal-miżura meħuda mill-amministrazzjoni skont is-setgħa tagħha li tirrevoka, tissospendi jew tibdel l-atti tagħha stess, hija konformi mad-dritt Komunitarju?

(4) Huwa konformi mad-dritt Komunitarju li l-miżuri adottati minn awtorità kontraenti fil-qasam tal-kuntratti pubbliċi jkunu jistgħu jiġu suġġetti għal stħarriġ ta’ ġurisdizzjoni sħiħa mill-qorti amministrattiva nazzjonali, fl-eżerċizzju ta’ kompetenza ta’ stħarriġ mogħtija lill-imsemmija qorti fil-qasam tal-kuntratti pubbliċi, u dan mill-perspettiva tal-affidabbiltà u tal-konformità tal-offerta, u għalhekk minbarra s-sempliċi ipoteżi ta’ natura illoġika manifesta, tal-irrazzjonalita, tal-motivazzjoni insuffiċjenti jew tal-iżball ta’ fatt?

(1) Direttiva 2004/18/KE tal-Parlament Ewropew u tal-Kunsill, tal-31 ta’ Marzu 2004, fuq kordinazzjoni ta’ proċeduri għall-għoti ta’ kuntratti għal xogħlijiet pubbliċi, kuntratti għal provvisti pubbliċi u kuntratti għal servizzi pubbliċi (kuntratti pubbliċi għal xogħlijiet, għal provvisti u għal servizzi) (ĠU Edizzjoni Speċjali bil-Malti, Kapitolu 6, Vol. 7, p. 132).